Dr Faesch isch au e flissige Sammler gsi und het e Kabinett gründet wo noch iim s Faeschische Kabinett ghäisse het. Das isch e bedütendi Kunst- und Raritätesammlig  gsi und isch bis 1823 as Familiefideikommiss im Bsitz vo dr Familie Faesch bliibe, wo s denn dr Uniwersidäät Baasel gee het. Zämme mit dr Sammlig vom Johann Amerbach, em Amerbachkabinett, het s Faeschische Kabinett dr Grundstock vo dr Öffentlige Bibliothek vo dr Uniwersidäät Baasel und vom Museum an dr Augustinergass bildet.